આમ જુઓ તો આ મળવામાં ખોટું કે ગેરકાયદેસર કશું જ ન હતું. દિયરે ક્યાં કહ્યું હતું કે તમે મોટા ભાઈને બોલાવજો ? તોપણ આખો દિવસ મારી ઈંતેજારી, બેચેની ચાલુ રહી. જે સંજોગોમાં, જે રીતે, આ ત્રણ ભાઈઓ મળવાના હતા એમાં કંઈક અનેરું તો હતું જ. મારી નજર વારંવાર ઘડિયાળ તરફ જતી હતી. સારું હતું કે નિસર્ગ અને રુચિ ડ્રૉઈંગના ક્લાસમાં ગયાં હતાં, નહીં તો મારાં પગલાંમાં દેખાતી અધીરતા એ લોકો પણ પામી જાત. મારે તો એ ત્રણેય ભાઈઓને એકીસાથે બસ જોવા હતા.